ITEL แรลลี่ 5 วันพุ่ง 11% โบรกฯชี้กำไร Q4/64 โตเด่น หนุนงบทั้งปี “นิวไฮ” แตะ 248 ลบ.
ITEL แรลลี่ 5 วันพุ่ง 11% โบรกฯชี้กำไร Q4/64 แตะ 91 ลบ. จากการรับรู้งานในมือ หนุนกำไรปี 64 “นิวไฮ” โต 35% แตะ 248 ลบ.
14 ม.ค. 2565

ผู้สื่อข่าวรายงานว่าวันนี้ (14 ม.ค. 2565) ราคาหุ้นบริษัท อินเตอร์ลิ้งค์ เทเลคอม จำกัด (มหาชน) หรือ ITEL ณ เวลา 11:03 น. อยู่ที่ระดับ 6.35 บาท เพิ่มขึ้น 0.20 บาท หรือ 3.25% โดยทำจุดสูงสุดที่ 6.50 บาท และทำจุดต่ำสุดที่ 6.10 บาท ด้วยมูลค่าการซื้อขาย 420.21 ล้านบาท

ทั้งนี้ราคาหุ้น ITEL ปรับตัวขึ้นมาต่อเนื่อง 5 วันทำการติดต่อกันนับตั้งแต่ราคาหุ้นปิดที่ระดับ 5.70 บาท เมื่อวันที่ 7 ม.ค. 65 โดยหากคิดการปรับตัวของราคา พบว่าเพิ่มขึ้น 0.65 บาท หรือคิดเป็น 11.40% 
บริษัทหลักทรัพย์ กรุงศรี จำกัด (มหาชน) ระบุในบทวิเคราะห์ว่า ITEL ดำเนินธุรกิจ (1) ให้บริการเช่าโครงข่ายใยแก้วนำแสง (Data Service) (2) ให้บริการออกแบบและก่อสร้างรับเหมางานโครงการใยแก้วนำแสง (Installation) (3) ให้บริการเช่าพื้นที่ Data Center โดยมีสัดส่วนรายได้ 55%, 42%, และ 3% ตามลำดับ ซึ่งธุรกิจของ ITEL มีความน่าสนใจจาก (1) กระแส Digital transformation ทำให้งานในส่วนของ Data Service และ Installation เพิ่มขึ้นปัจจุบันมี Backlog 3,372 ล้านบาท (2) การเพิ่มของ Data Usage ไม่ว่าจะเป็นจากการ Digitalize หรือการมาของ Metaverse ในอนาคต ส่งผลให้ Demand ของ Data Center เพิ่มสูงขึ้น เพราะผู้ให้บริการจำเป็นต้องมีแหล่งจัดเก็บข้อมูลที่ใกล้ลูกค้ามากที่สุด
นอกจากนี้ยังมีประเด็นหนุนจากประเด็นสิ่งแวดล้อมในสิงค์โปร์ ทำให้ประเทศไทยอาจเป็นฐานตั้ง Data Center ที่สำคัญในอนาคต ปัจจุบันบริษัทฯ อยู่ระหว่างการเจรจากับผู้ให้บริการ Cloud ระดับโลกรายหนึ่งโดยคาดเห็นความชัดเจนในไตรมาส 1/2565 หากแล้วเสร็จบริษัทฯ จะได้ส่วนแบ่งกำไร 3-6 ล้านบาทต่อปี มองเป็นโอกาสสำคัญของบริษัทฯ ในการดึงผู้ให้บริการ Cloud รายอื่นๆในอนาคต
นอกจากนี้มองบริษัทฯ เริ่มเข้าสู่โหมดการเติบโตคาดรายงานกำไรไตรมาส 4/2564 ที่ 91 ล้านบาท จากการรับรู้งานในมือ ทำให้กำไรปี 2564 ทำจุดสูงสุดใหม่เท่ากับ 248 ล้านบาท เติบโต 35% จากงวดเดียวกันของปีก่อน และคาดกำไรเติบโตต่อเนื่อง 32% จากงวดเดียวกันของปีก่อน ในปี 2565 เป็น 328 ล้านบาท หนุนทั้ง Organic Growth โดยมี Secure backlog 1,902 ล้านบาท หรือ 73% ของประมาณการและ Inorganic growth จากการ Swap Share เข้าถือ 51% ใน Blue Solution ผู้ให้บริการ System Integrator ซึ่งมีงานรอรับรู้ในปี 2565 ราว 700 ล้านบาท แนะนำ “ซื้อ”